Аԥсны ААР иакьыԥхьит азинеилагаҩцәа рзы аоперативтә дыррақәа
© Sputnik / Томас ТхайцукМашины МВД Абхазии
© Sputnik / Томас Тхайцук
АҞӘА, хәажәкыра 13 – Sputnik. Аԥсны ААР иааныркылеит ԥшьҩык атәылауаа, закәаншьаҭада анаркотикқәа рымазаареи рымҩаԥгареи азы. Иара убасгьы аҽа закәанеилагаҩык ихысуа абџьар закәаншьаҭада иахьааихәоз, иахьимаз, иахьныҟәигоз азы.
Очамчыра араион аҿы инхо Ахра Ҭаниа дааныркылеит ахылаԥшра-гәаҭаратә ҭыԥ "Мысра" аусзуҩцәа. Ҭаниа пассаџьырс дахьыҟаз автомашьынаҿы иԥшаан х-граммк анаркотикатә маҭәашьар метамфетамин.
Ахра Ҭаниа иганахьала ашьаус хацыркуп, иара даанкылоуп. Иахьазы аусҭҵаара цоит. Абри аҭыԥ аҿы даанкылан иара убасгьы Тҟәарчал инхо Фарид Багаҭелиа. Агәаҭараан амилициа аусзуҩцәа ириҭеит аилаҳәара, анаркотикатә маҭәашьар метадон злаҳәаз.
Багаҭелиа иганахь ала закәаншьаҭада анаркотикқәа рымазаареи рымҩаԥгареи азы ашьаус хацыркуп. Иара атәыла дшалымҵуазы ашәҟәы инапы иаҵарыҩны доушьҭуп. Аиланхарҭа Цандрыԥшь аҿы аоперативтә уснагӡатәқәа рымҩаԥгараан Аԥсны атәылауаҩы Џьоник Енықь дахьынхоз аҭыԥ аҿы иԥшаан иаахәаны имаз ақьаад илаҳәаз аныцә – марихуана ҳәа изышьҭоу.
Уи адагьы ишьҭаларҭаҿы иԥшаан згәыцә 5,6 мм иҟоу, ихалаҟаҵароу абџьар, уи азы апатронақәа.
Атәылауаҩ Енықь аҩнытә баандаҩра даҵаркуп, ашьаус хацыркуп.
Аҟәатәи ААР амилициа ашьаусԥшааратәи актәи аҟәша аусзуҩцәа Аҟәа инхо Хьымца Ақырҭаа анаркотикатә маҭәашьар мефедрон имырхит. Иара анаркотикқәа ҵәахны иман аҭира иазырхамкәа. Игәаҭараан ихала ириҭеит. Ақырҭаа атәыла дшалымҵуазы ашәҟәы инапы аҵеиҩит. Ашьаус хацыркуп.
Бзыԥ инхо Карапет Косиан идбалан згәыцә 7.62 мм иҟоу Симонов икарабини уи иацыз аџьаԥҳани. Косиан атәыла дшалымҵуазы ашәҟәы инапы аҵеиҩит. Ашьаус хацыркуп закәаншьаҭада ихысуа абџьар аахәареи, амазаареи, амҩангареи рзы.